E. Kukan, minister zahraničných vecí SR: (2001-09-11):
My sme, ministerstvo zahraničných vecí bolo v spojení s pracovníkmi našej Stálej misie v New Yorku, tí dostali pokyn, aby takisto evakuovali túto budovu. Po Manhattane nejazdia autá, pešo musia chodiť, sú všetci v poriadku. Pokiaľ ide o naše veľvyslanectvo vo Washingtone, tí sú v budove veľvyslanectva a majú tam zostať. Samozrejme, že polícia organizuje teraz celý priebeh života v týchto mestách. A videli ste, že všetky administratívne budovy, alebo proste vládne budovy sa evakuujú, pretože nevedia, aké ďalšie teroristické akty sa ešte môžu uskutočniť. Ja opakujem, že zatiaľ americká vláda alebo State department, alebo Kongres nevydali nejaké oficiálne vyhlásenia. My ich zatiaľ ešte nemáme. Ja som sa pokúšal spojiť s americkým chargé d´ affaires v Bratislave. Nejde to, zrejme má tiež svoje nejaké spojenia alebo svoje nejaké úlohy, ktoré dostáva z ústredia. Takže zatiaľ tá situácia vyzerá tak, ako som povedal, a, bohužiaľ, nevieme, čo ešte ďalšie môžu v Spojených štátoch očakávať. Bez ohľadu na to, že nemáme nejaké oficiálne stanoviská alebo vyhlásenia, je podľa toho, čo sa deje, jasné, že ide o plánované teroristické akcie. Starostlivo plánované, dokonca by som povedal, aby urobili najväčšiu škodu a najväčší dosah. A myslím si, že by bolo dobré, aby všetky inštitúcie na Slovensku, aj Národná rada, ale však to vy si rozhodnete, aby už teraz vydali vyhlásenia, v ktorých by prezentovali vlastné stanovisko, teda vyjadrenie solidarity so Spojenými štátmi a ľútosť nad ľudskými životmi, ktoré určite budú masívne, pretože už iba tie „Dvojičky“, alebo to Svetové obchodné centrum, ktoré vlastne asi spadli proste po tom výbuchu tých lietadiel, tak neviem si predstaviť, koľko ľudí tam bolo. Viete, že v Pentagone pracuje asi 24 tisíc ľudí a tam tiež časť budovy Pentagonu už spadla. Takže to budú proste naozaj nedozerné škody a straty na ľudských životoch. Chcel by som ešte povedať, že o piatej začal zasadať krízový štáb na ministerstve zahraničných vecí, ktorý má hlavne, proste na starosti našich obyvateľov a našich občanov, ktorí sú na zastupiteľských úradoch, ale aj ktorí sa nachádzajú teraz na území Spojených štátov, aby im poskytli pomoc a urobili potrebné opatrenia tak, aby bolo o nich postarané. Pán predseda, panie poslankyne, páni poslanci, skutočne toľko naozaj iba improvizovaná informácia, pretože možnože za posledných 5 minút zasa sa stalo niečo ďalšie. Myslím si, že treba teraz naozaj dať najavo naše stanovisko, ale nielen vrátane poľutovania alebo vyjadrenia sústrasti a solidarity, ale podľa mňa aj jednoducho odhodlanie podieľať sa na boji proti terorizmu. Ďakujem pekne. J. Migaš, predseda NR SR: Ďakujem pánovi ministrovi. Panie poslankyne, páni poslanci, odporúčam, aby Národná rada Slovenskej republiky v súvislosti s tragickými udalosťami v Spojených štátoch amerických prijala nasledujúce vyhlásenie nášho parlamentu. Citujem: „Národná rada Slovenskej republiky vyjadruje hlbokú ľútosť nad tragickými udalosťami, ktoré sú následkom teroristických útokov na Svetové obchodné centrum v New Yorku, Pentagon a ďalšie objekty v Spojených štátoch amerických. Jednoznačne odsudzujeme medzinárodný terorizmus a vyjadrujeme spolupatričnosť a účasť americkej vláde, Kongresu, senátu a ich prostredníctvom americkému ľudu.“ Panie poslankyne, páni poslanci, navrhujem minútu ticha obetiam ľudu Spojených štátov amerických v súvislosti s tragickými udalosťami v tejto krajine. (Minúta ticha.) Ďakujem. Na znak spolupatričnosti s tragickými udalosťami v Spojených štátoch amerických prerušujem rokovanie Národnej rady Slovenskej republiky do zajtra do 9.00 hodiny. Budeme pokračovať zajtra o 9.00 hodiny. Ďakujem. Panie poslankyne, páni poslanci, je potrebné dávať hlasovať o našom návrhu vyhlásenia? (Reakcie z pléna.) Ja si myslím, že je všeobecný súhlas, a takto som to aj pochopil. Ďakujem pekne. (Prerušenie rokovania o 17.14 hodine.)